作者:侯置
標題:多麗
內容:帝城春，玉堂深處飛煙。想聖人、恩隆內職，左璫押賜傳宣。綵衣明、瑤觴膝下，花晝永、錦瑟尊前。富貴從來，功名餘事，鼎彝勒遍筆如椽。向中禁、瑣窗偷覷，王母語當年。清平世，衣冠是誰，三世甘泉。記年時、翹才獻壽，小詩曾涴苔箋。望三槐、雲霞交映，照五彩、袞繡相鮮。當日非諛，如今方信，門人稱頌是師言。況自有、兩宮醲眷，卜夢亦徒然。看指日，鼎新化爐，一氣陶甄。